Nova dijetna pilula bez recepta
Pilule Alli djeluju tako što blokiraju apsorpciju masti iz tankog crijeva. Proizvođač tvrdi da taj preparat nudi sigurniju i učinkoviti
Američka savezna uprava za kontrolu hrane i lijekova podržala je prodaju bez recepta jednog preparata za mršavljenje, koji se do sada mogao uzimati samo ako ga je liječnik prepisao. Farmaceutska kompanija Glaxo Smith Kline želi prodavati lakšu verziju svog lijeka za mršavljenje Xenical bez liječničkog recepta. Nova pilula, nazvana Alli, bila bi prvi dijetni lijek za blokiranje apsorpcije masti dostupan svakome tko ga želi kupiti. Za protestantskog svećenika Chada Huebnera to znači da se svojim problemom viška kilograma može pozabaviti vrlo diskretno: "Ne želim ići liječniku i razgovarati o mojoj težini. Često nam se čini da je problem prekomjerne težine nešto što bismo morali biti sposobni riješiti sami." Pilule Alli djeluju tako što blokiraju apsorpciju masti iz tankog crijeva. Proizvođač tvrdi da taj preparat nudi sigurniju i učinkovitiju alternativu proizvodima koji se trenutno nude kao preparati za mršavljenje. Dr. Wayne Callaway, endokrinolog i stručnjak za poremećaje jedenja, iz Washingtona, ne slaže se s takvom tvrdnjom: "Mogućnost da potrošači kupuju farmaceutski preparat bez recepta, bez da točno znaju što je to što kupuju, vrlo je rizična: postoji realna opasnost da će neki od tih ljudi iskusiti značajne probleme, možda čak i izazvati nastup nekih bolesti, recimo sindrom iritabilnih crijeva ili Crohnovu bolest ili nešto drugo. To nije bezazleni lijek." Dr. Callaway također kaže da postoji vrlo malo dokaza da će taj pripravak zaista i biti efikasno pomagalo za gubitak suvišnih kilograma. Kombiniran s dijetalnom prehranom s vrlo malo masnoća i tjelovježbom, Allin jači brat Xenical rezultira gubitkom od pet posto tjelesne težine tijekom nekoliko mjeseci. No, kako je Alli mnogo blaži, mogao bi ne uroditi nikakvim učinkom. "Ne vjerujem da postoji ikakva veća razlika između dva preparata osim što će Alli biti prodavan po upola manjoj cijeni, jer i sadrži samo polovicu količine aktivnog sastojka," kaže dr. Callaway. S cijenom od stotinu dolara za jednomjesečnu potrošnju, to je prilično skup način za otkrivanje da ne donosi nikakve rezultate. Uz to, neki liječnici kažu da kratkoročna rješenja pomoću pilula nisu pravi odgovor na problem - ljudi trebaju razriješiti prave razloge svoje debljine. Liječnici također upozoravaju na neugodne popratne pojave ovog preparata, uključujući i crijevne poteškoće. No, oni koji se žele riješiti suvišnih kilograma kažu da su spremni probati bilo što što bi im moglo pomoći.